La inspecció tributària consisteix en l'exercici de les funcions administratives dirigides a:
a) La investigació dels supòsits de fet de les obligacions tributàries per al descobriment dels que siguin ignorats per l'Administració.
b) La comprovació de la veracitat i exactitud de les declaracions presentades per les persones obligades tributàries.
c) La realització d'actuacions d'obtenció d'informació relacionades amb l'aplicació dels tributs.
d) La comprovació del valor de drets, rendes, productes, béns, patrimonis, empreses i altres elements, quan sigui necessària per a la determinació de les obligacions tributàries.
e) La comprovació del compliment dels requisits exigits per a l'obtenció de beneficis o incentius fiscals i devolucions tributàries.
f) La informació a les persones obligades tributàries amb motiu de les actuacions inspectores sobre els seus drets i obligacions tributàries.
g) La pràctica de les liquidacions tributàries resultants de les seves actuacions de comprovació i investigació.
h) La realització d'actuacions de comprovació limitada.
i) L'assessorament i informe a òrgans de l'Administració pública.
j) La realització de les intervencions tributàries de caràcter permanent o no permanent.
k) Les altres que s'estableixin en altres disposicions o se li encomanin per les autoritats competents.
El procediment d'inspecció s'inicia d'ofici o a petició de la persona obligada.
Les actuacions del procediment d'inspecció poden tenir caràcter general o parcial, i han de concloure en el termini de 18 mesos comptats des de la data de notificació del seu inici.
Això no obstant, es pot ampliar el termini per un altre període que no pot excedir els 27 mesos, quan les actuacions revesteixin una especial complexitat, o quan en el transcurs d'aquestes es descobreixi que la persona obligada ha ocultat a
l'Administració tributària alguna de les activitats empresarials o professionals que realitzi.
Les actuacions inspectores es poden desenvolupar indistintament, en el domicili fiscal de la persona obligada, en el lloc on es realitzin totalment o parcialment les activitats gravades o hi hagi alguna prova, almenys parcial, del fet imposable o del pressupòsit de fet de l'obligació tributària, o a les oficines de l'Administració tributària, quan els elements sobre els quals s'hagin de realitzar les actuacions puguin ser-hi examinats.
El procediment d'inspecció acaba amb l'emissió d'alguna de les actes següents:
Acta amb acord, que es pot emetre quan per a l'elaboració de la proposta de regularització s'hagi de concretar l'aplicació de conceptes jurídics indeterminats, quan resulti necessària l'apreciació dels fets determinants per a la correcta aplicació de la norma al cas concret, o quan sigui necessari realitzar estimacions, valoracions o mesuraments de dades, elements o característiques rellevants per a l'obligació tributària que no es puguin quantificar de forma certa.
Per a la subscripció de l'acta amb acord és necessària l'autorització de l'òrgan competent per liquidar, i la constitució d'un dipòsit, aval de caràcter solidari d'entitat de crèdit o societat de garantia recíproca o certificat d'assegurança de caució, de quantia suficient per garantir el cobrament de les quantitats que puguin derivar de l'acta.
S'entén produïda i notificada la liquidació i, si s'escau, imposada i notificada la sanció, en els termes de les propostes formulades, si transcorreguts deu dies, comptats des de l'endemà de la data de l'acta, no s'ha notificat a la persona interessada l'acord de l'òrgan competent per liquidar en què es ratifiquen els errors materials que pugui contenir l'acta amb acord.
Confirmades les propostes, el dipòsit efectuat s'aplica al pagament d'aquestes quantitats.
El contingut de l'acta amb acord s'entén íntegrament acceptat per la persona obligada i per l'Administració tributària, i només podt ser objecte d'impugnació o revisió en via administrativa pel procediment de declaració de nul·litat de ple de dret.
Actes de conformitat, quan la persona obligada manifesti la seva conformitat amb la proposta de regularització.
S'entén produïda i notificada la liquidació tributària d'acord amb la proposta formulada a l'acta si, en el termini d'un mes comptat des de l'endemà de la data de l'acta, no s'hagués notificat l'acord de l'òrgan competent per liquidar, amb algun dels continguts següents:
b) Ordenant completar l'expedient mitjançant la realització de les actuacions que siguin procedents.
c) Confirmant la liquidació proposada a l'acta.
d) Estimant que en la proposta de liquidació hi ha hagut error en l'apreciació dels fets o indeguda aplicació de les normes jurídiques i concedint a l'interessat termini d'audiència previ a la liquidació que es practiqui.
Actes de disconformitat, quan la persona obligada no subscrigui l'acta o manifesti la seva disconformitat amb la proposta de regularització que formuli la inspecció dels tributs.
En aquest cas s'ha de fer constar expressament aquesta circumstància a l'acta, a la qual s'ha d'adjuntar un informe de l'actuari en què s'exposin els fonaments de dret en què es basi la proposta de regularització.